સુરત: કામદારોની હડતાળને સજ્જડ પ્રતિસાદ, ચોકબજાર ખાતે જંગી સભા
રવિવાર, જાન્યુઆરી 20 2019, 20:44 Hrs(IST)
નવગુજરાત સમય | Publish Date: Jan 8 2019 7:15PM
સુરત ટ્રેડ યુનિયન દ્વારા આયોજીત હડતાળ અલગ અલગ સંગઠનના હજ્જારો લોકો જોડાયા
એસબીઆઇ સિવાયની તમામ સરકારી બેંકો બંધ રહેતા 500 કરોડના બેન્કિંગ વ્યવહારો અટવાયા
સુરત ટ્રેડ યુનિયન દ્વારા કામદારોની વિવિધ પડતર માંગણીઓને લઈને એલાન કરવામાં આવેલા હડતાળના નિર્ણય સામે આજે પ્રથમ દિવસે ચોક બજાર ખાતે કામદારોએ સુત્રોચાર કરી વિરોધ પ્રદર્શન કર્યું હતું તેમજ 3000 જેટલા કામદારોની હાજરીમાં સભા યોજવામાં આવી હતી. સ્ટેટ બેંક ઓફ ઇન્ડિયા સિવાયની તમામ સરકારી બેંકો બંધ રહેતા 500 કરોડના બેન્કિંગ વ્યવહારો ઉપર અસર પહોંચી હતી.
ટ્રેડ યુનિયન દ્વારા શ્રમિક કાયદાનો કડકપણે અમલ કરવા તેમજ કામદારોને ઓછામાં ઓછા રૂપિયા 18000નું મહેનતાણું જ્યારે પેન્શનરને ઓછામાં ઓછુ રૂપિયા 3000નું પેન્શન સહિતની 12 માંગણીઓને લઇને 8-9 જાન્યુઆરીના બે દિવસ હડતાળનું આહ્વાન કરવામાં આવ્યું હતું. ચોક બજાર કિલ્લા ખાતે 3000થી વધુની સંખ્યામાં કામદારોની હાજરીમાં સભાનું આયોજન યોજવામાં આવી હતી અને સરકારની નીતિઓ સામે અવાજ ઉઠાવવામાં આવ્યો હતો.
આજની હડતાળમાં ઇન્ટુક, આઇટુક, સીટુ, ટીયુસીસી, સેવા, બેંક, વીમા, પોસ્ટ સહિત 10 જેટલા વિવિધ સંંગઠનો સાથે સંકળાયેલા બે લાખથી વધુ કામદારો જોડાયા હતા. જેના કારણે શહેરની 150થી વધુ સરકારી બેંકોની બ્રાંચ બંધ રહી હતી. ઉપરાંત 60 પોસ્ટ ઓફિસ તેમજ વીમા કંપનીઓ, ઇન્કમટેક્સ વિભાગના નોન ગેજેટેડ કક્ષાના કર્મચારીઓએ પણ હડતાળમાં ભાગ લીધો હતો.